കാബൂളില് വെന്തു വെണ്ണീറായത് 110 പേര്... 13 യുഎസ് സൈനികരും... കലിപൂണ്ട് ബൈഡനും... ഇനി എന്തും സംഭവിക്കാം അഫ്ഗാനിസ്ഥാന്റെ തലസ്ഥാനമായ കാബൂളില് വിമാനത്താവളത്തിന് മുന്നിലുണ്ടായ രണ്ട് ചാവേര് സ്ഫോടനങ്ങളില് കൊല്ലപ്പെട്ടവരുടെ എണ്ണം 110 ആയി. ഒട്ടേറെപ്പേര് ഗുരുതരാവസ്ഥയിലായതിനാല് മരണസംഖ്യ ഇനിയും ഉയരാനാണ് സാധ്യത. 13 യു എസ് സൈനികരും കൊല്ലപ്പെട്ടവരില് ഉള്പ്പെടുന്നു. പരിക്കേറ്റ 143 പേരില് 18 യു എസ് സൈനികരും ഉള്പ്പെടുന്നു. ഈ സംഭവത്തോടെ യുഎസ് പ്രസിഡന്റ് ജോ ബൈഡനെതിരെ അമേരിക്കയില് റിപ്പബ്ലിക്കന് പാര്ട്ടിയുടെ അംഗങ്ങള് പോലും വിമര്ശനങ്ങള് ഉയര്ത്തി. വെള്ളിയാഴ്ച ലോകത്തോട് നടത്തിയ അഭിസംബോധനയില് തിരിച്ചടിക്കുമെന്ന് യുഎസ് പ്രസിഡന്റ് ജോ ബൈഡന് പ്രഖ്യാപിച്ചിരുന്നു. കാബൂള് വിമാനത്താവളത്തില് നിന്നുള്ള ഒഴിപ്പിക്കല് വെള്ളിയാഴ്ച പുനരാരംഭിച്ചു. ബോംബ് സ്ഫോടനത്തോടെ താലിബാനില് നിന്നും രക്ഷപ്പെടാനുള്ള അഫ്ഗാന്കാരുടെ തിക്കും തിരക്കും ഒഴിവാകുമെന്ന് കരുതിയത് വെറുതെയായി. വെള്ളിയാഴ്ച വീണ്ടും ആയിരക്കണക്കിനാളുകള് എങ്ങിനെയെങ്കിലും അഫ്ഗാനിസ്ഥാനില് നിന്നും രക്ഷപ്പെടാന് കഴിഞ്ഞേക്കുമെന്ന പ്രതീക്ഷയില് വീണ്ടും കാബൂള് വിമാനത്താവളത്തില് എത്തിയത്. അഫ്ഗാന് രക്ഷാദൗത്യം അവസാന നിമിഷം വരെയെന്ന് അമേരിക്ക. ഇതുവരെ 1,11,000 പേരെ അഫ്ഗാനിസ്ഥാനില് നിന്ന് രക്ഷപ്പെടുത്തിയെന്നാണ് അമേരിക്കയുടെ കണക്കുകള്. 5400 ഓളം അമേരിക്കന് പൌരന്മാരെയാണ് ഇനി ഒഴിപ്പിക്കാനുള്ളത്. അതേസമയം കാബൂള് വിമാനത്താവളത്തില് ഇസ്ലാമിക് സ്റ്റേറ്റ് ഭീകരര് നടത്തിയ ഇരട്ട ചാവേര് സ്ഫോടനത്തില് കൊല്ലപ്പെട്ടവരില് 13 അമേരിക്കന് സൈനികരുമുണ്ട്. പത്ത് വര്ഷത്തിനിടെ അമേരിക്കയ്ക്ക് അഫ്ഗാനില് ഉണ്ടായ ഏറ്റവും വലിയ സൈനിക നഷ്ടമാണിത്. സൈനികരുടെ മരണത്തില് കണ്ഠമിടറി മാധ്യമങ്ങളോട് സംസാരിച്ച യുഎസ് പ്രസിഡന്റ് ജോ ബൈഡന് പറഞ്ഞത് ഈ ക്രൂരതയ്ക്ക് പകരം ചോദിക്കും. ഇത് അമേരിക്ക മറക്കില്ലെന്നാണ്. എന്നാല് കാബൂള് വിമാനത്താവളത്തില് ഇരട്ട സ്ഫോടനം നടത്തിയ ഖൊറാസാന് ഇസ്ലാമിക്ക് സ്റ്റേറ്റ് ഭീകരര്ക്ക് എന്ത് തിരിച്ചടി നല്കാനാണ് ഉദ്ദേശിക്കുന്നതെന്ന് പക്ഷെ ബൈഡന് വ്യക്തമാക്കിയില്ല. ഇതിനിടെ സ്ഫോടനങ്ങളുടെ ഉത്തരവാദിത്തം ഇസ്ലാമിക് സ്റ്റേറ്റ് ഏറ്റെടുത്തു. കൊല്ലപ്പെട്ടവരില് താലിബാന്കാരുമുണ്ടെന്നാണ് അറിയുന്നത്. എന്നാല് സ്ഫോടനം ആസൂത്രണം ചെയ്ത ഐഎസ് ഐഎസ് ഖൊറാസന്റെ യൂണിറ്റില് താലിബാനും പങ്കുള്ളതായി അഫ്ഗാന് മുന് വൈസ് പ്രസിഡന്റ് അംറുള്ള സാലേ ആരോപിച്ചു. ചാവേര് ആക്രമണമാണ് കാബൂള് വിമാനത്താവളത്തിലെ അബ്ബി ഗേറ്റിന് മുന്നില് നടന്നത്. ഇവിടെയാണ് കൂടുതല് പേര്ക്ക് ജീവഹാനിയുണ്ടായതും ഗുരുതരമായി പരിക്കേറ്റതും. വിമാനത്താവളത്തിന് സമീപത്തെ ബാരണ് ഹോട്ടലിന് മുന്നില് നടന്ന സ്ഫോടനത്തില് പരിക്കുകള് മാത്രമേ ഉണ്ടായിരുന്നുള്ളൂവെന്ന് പറയുന്നു. ഇതിന് പിന്നാലെ വെടിവെപ്പും നടന്നു. വിമാനത്താവളത്തിനരികിലുള്ള ഒരു കനാലിന് ചുറ്റും ഡസന് കണക്കിന് മൃതദേഹങ്ങള് ചിതറിക്കിടക്കുന്നത് അഫ്ഗാന് മാധ്യമപ്രവര്ത്തകര് ചിത്രീകരിച്ച വിഡിയോയില് കാണാം. മരിച്ചവരില് സ്ത്രീകളും കുട്ടികളും ഉള്പെട്ടിട്ടുണ്ട്. കാബൂള് വിമാനത്താവളത്തിന് സമീപം ചാവേര് ബോംബാക്രമണം നടന്നേക്കുമെന്ന് യുഎസും ബ്രിട്ടനും നാറ്റോയും പെന്റഗണും മുന്നറിയിപ്പ് നല്കിയിരുന്നു. അതേസമയം, അഫ്ഗാന് സംഭവത്തെ സുരക്ഷാ കൗണ്സില് യോഗത്തില് അപലപിച്ച് ഇന്ത്യ. ഈ മാസം അദ്ധ്യക്ഷ സ്ഥാനം വഹിക്കുന്ന ഇന്ത്യയ്ക്കായി സ്ഥിരം പ്രതിനിധി ടി.എസ്.തിരുമൂര്ത്തിയാണ് താലിബാനെതിരെ ശക്തമായി പ്രതികരിച്ചത്. ഇന്ന് സുരക്ഷാ സമിതിയോഗത്തില് അഫ്ഗാനിലെ ചാവേര് ആക്രമണത്തെ ശക്തമായി അപലപിച്ചു. കാബൂളില് നടന്നത് അത്യന്തം നീചമായ സംഭവമാണ്. ഭീകരാക്രമണത്തില് കൊല്ലപ്പെട്ടവരുടെ കുടുംബങ്ങളുടെ ദു:ഖത്തില് പങ്കുചേരുന്നു. ഇന്നത്തെ സംഭവം ലോകരാജ്യങ്ങളുടെ കണ്ണുതുറപ്പിക്കേണ്ട ഒന്നാണ്. എല്ലാവരും ഭീകരതയ്ക്കെതിരെ ഒറ്റക്കെട്ടായി അണിനിരക്കുകയും ഭീകരതയ്ക്ക് താങ്ങും തണലും നല്കുന്നവരെ കണ്ടെത്തുകയും വേണം. തിരുമൂര്ത്തി പറഞ്ഞു. ആഫ്രിക്കന് രാജ്യങ്ങളില് വര്ദ്ധിച്ചുവരുന്ന ഇസ്ലാമിക ഭീകരതയ്ക്കെതിരെ സുരക്ഷാ സമിതി ഇന്ന് വിശദമായ ചര്ച്ചകളാണ് നടത്തിയത്. ദുര്ബലമായ രാജ്യങ്ങളുടെ ശാക്തീകരണത്തിന് എല്ലാ രാജ്യങ്ങളും ഒറ്റക്കെട്ടായി നില്ക്കണമെന്നും ഇന്ത്യ അദ്ധ്യക്ഷനെന്ന നിലയില് ആവശ്യപ്പെട്ടു. എത്യോപ്യയിലെ ടിഗ്രിസിലെ കൂട്ടക്കൊലയേയും യോഗം അപലപിച്ചു.